2.

P r e d k l a d a c i a    s p r á v a

	Dňa 26. októbra 1999 Národná rada Slovenskej republiky vyslovila súhlas s ratifikáciou Európskej charty miestnej samosprávy s vyhlásením, ktorým sa Slovenská republika zaväzuje dodržiavať len vybrané ustanovenia charty, čo umožňuje článok 12 charty. Pri podpise a ratifikácii charty ako rámcovej medzinárodnej listiny bolo dôležité, aby pre uplatňovanie ustanovení, ktoré sa SR zaviaže dodržiavať, boli vytvorené dostatočné legislatívne podmienky. SR sa zaviazala dodržiavať tieto ustanovenia: 
čl. 2, 
čl. 3 ods. 2, 
čl. 4 ods. 1, 2, 4 a 6, 
čl. 5, 
čl. 6 ods. 1, 
čl. 7 ods. 1, 2 a 3, 
čl. 8 ods. 1, 2 a 3, 
čl. 9 ods. 2, 3, 4 a 8, 
čl. 10 ods. 1, 
čl. 11. 

	Slovenská republika môže podľa čl. 12 ods. 3 charty kedykoľvek oznámiť generálnemu tajomníkovi Rady Európy, že sa cíti byť viazaná aj ktorýmkoľvek ďalším ustanovením charty, k dodržiavaniu ktorého sa pri ukladaní ratifikačných listín ešte nezaviazala.
	
	Uznesenie vlády č. 663 zo dňa 23. augusta 2000 ukladá ministrovi vnútra v spolupráci s ministrom zahraničných vecí predložiť na rokovanie vlády návrh na podpis a ratifikáciu      čl. 6 ods. 2 Európskej charty miestnej samosprávy, ktorý znie:

”Podmienky služby zamestnancov miestnej správy sú také, aby umožňovali prijímať vysokokvalifikovaných ľudí podľa ich zásluh a schopností; na tento účel sa poskytujú primerané možnosti na vzdelávanie, odmeňovanie a perspektívu služobného postupu.”

	Podmienky na prijatie tohto dodatočného záväzku Slovenskej republiky sa vytvorili schválením zákona č. 312/2001 Z. z. o štátnej službe a zákona č. 313/2001 Z.z. o verejnej službe.